十六日會靈火
作者：梅堯臣
朝代：宋

paragraphs: 章聖皇帝興三宮，三宮鼎峙何崇崇。
天聖七年六月尾，玉清始災壇宇空。
于今二十有五載，上元後夜星軫中。
乃聞會靈五殿火，丹焰徹天明月紅。
千楹萬棟一夕盡，赤煙奔突西南風。
先時二日車駕幸，爲民祈福輸清衷。
大臣驕蹇不從祀，岳靈不歆爲不恭。
若此示變猶影響，宜鑒陛下無惰容。
神非怒乙遂及甲，天意警聖不警凶。
不獨洪水累堯德，堯仁未忍流驩共。